b"\n_START_ARTICLE_\nCasa Rovira (Piera)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una casa envoltada per un jard\xc3\xad tancat amb una barana de ferro i pilars de ma\xc3\xb3. S'estructura en tres cossos, un de central de planta i pis i dos de laterals de planta baixa. La fa\xc3\xa7ana principal del cos central presenta caracter\xc3\xadstiques modernistes. Les obertures, tres a cada planta, s'ornamenten amb cer\xc3\xa0mica a les llindes. L'acabament de fa\xc3\xa7ana \xc3\xa9s de forma ondulada essent el centre m\xc3\xa9s alt amb un rellotge de sol. Destaquen els terrats damunt dels cossos laterals amb barana de terracota. A l'interior \xc3\xa9s notable sobretot el menjador modernista i el celler amb volta de rajola, les pintures dels sostres i altres elements decoratius._NEWLINE_En l'interior destaca el conjunt de mobles del menjador. Un bufet-trinxant amb taulell de marbre de color, miralls de lluna bisellada, calaixos i prestatges i un cos d'armari alt d'una porta amb prestatges a l'interior que acull un rellotge. Taula quadrada d'1,4 x 1,4 m, extensible fins a 1,4 x 3,14 m i dotze cadires de respatller molt alt i teixit de canya. Tot est\xc3\xa0 realitzat en fusta de melis envernissada. Tamb\xc3\xa9 hi ha un llum met\xc3\xa0l\xc2\xb7lic amb elements repujats i un llum central que es completava amb una pantalla semiesf\xc3\xa8rics de vidre decorat i tres bra\xc3\xa7os en forma de ll\xc3\xa0ntia.\n_START_SECTION_\nHist\xc3\xb2ria\n_START_PARAGRAPH_\nLa construcci\xc3\xb3 va ser encarregada per Pere Rovira Casanovas i les obres es van realitzar entre els anys 1902 i 1905. L'any 1902 es construeix la bodega, els cups, local de premses, local pels \xc3\xbatils de llaurar i les quadres. El contractista d'obres era en Joan Canals. L'any 1904 es van iniciar les obres de la resta de l'edifici, de la tanca i del jard\xc3\xad, acabant el maig de 1905._NEWLINE_En el front\xc3\xb3 de la fa\xc3\xa7ana hi ha un rellotge de sol circular esgrafiat amb la data 1955, any de la restauraci\xc3\xb3."